
Grozījumi Ministru kabineta 2014. gada 6. maija noteikumos Nr. 234 "Biometrijas datu apstrādes sistēmas noteikumi"
Izdoti saskaņā ar Biometrijas datu apstrādes sistēmas likuma
10.panta trešo daļu, 11.panta sesto daļu un 14.panta otro daļu
· Izdarīt Ministru kabineta 2014. gada 6. maija noteikumos Nr. 234 "Biometrijas datu apstrādes sistēmas noteikumi" (Latvijas Vēstnesis, 2014, 87. nr.) šādus grozījumus:
· 1. Izteikt 12. punktu šādā redakcijā:
· "12. Datus, izņemot operatīvās darbības, pretizlūkošanas un izlūkošanas rezultātā iegūtos datus, dzēš Iekšlietu digitālais centrs, atlasot tos no sistēmas automātiski sagatavota saraksta, kurā personas lietas (personai piesaistīts sistēmā esošs datu kopums, pēc kura šī persona var tikt identificēta) nonāk pēc paredzētā glabāšanas termiņa beigām."
· 2. Izteikt 13. punktu šādā redakcijā:
· "13. Ievērojot normatīvajos aktos noteikto attiecīgās iestādes kompetenci, tiesības izmantot visus sistēmā iekļautos datus likuma 13. pantā (izņemot 2. un 13. punktu) minēto funkciju veikšanai ir Valsts policijai, Nodokļu un muitas policijai, Militārajai policijai, Ieslodzījuma vietu pārvaldei, Korupcijas novēršanas un apkarošanas birojam, Valsts tiesu ekspertīžu birojam, muitas iestādēm, Valsts robežsardzei, valsts drošības iestādēm, prokuratūrai, tiesai, Iekšlietu digitālajam centram un pašvaldības policijai."
· 3. Izteikt 14. punktu šādā redakcijā:
· "14. Ievērojot normatīvajos aktos noteikto attiecīgās iestādes kompetenci, tiesības izmantot likuma 6. panta 1. punkta "a", "b", "c", "d", "e" un "f" apakšpunktā norādītos datus likuma 13. panta 1., 2., 12. un 13. punktā minēto funkciju veikšanai ir Ārlietu ministrijai, Iekšlietu digitālajam centram, Ceļu satiksmes drošības direkcijai, Latvijas Jūras administrācijai, Pilsonības un migrācijas lietu pārvaldei, ārstniecības iestāžu reģistrā iekļautām stacionārās ārstniecības iestādēm, kas nodrošina neatliekamās medicīniskās palīdzības sniegšanu, un citām valsts un pašvaldības iestādēm, ja sistēmas izmantošana ir paredzēta ārējā normatīvajā aktā."

